Johane 13 | Beibele Inthaneteng | Phetolelo ya Lefase le Lefsa
13 Bjale, gobane Jesu a tsebile pele ga monyanya wa paseka gore nako ya gagwe ya gore a tloge lefaseng le ya gore a ye go Tate+ e be e tlile,+ ka ge a ratile ba gagwe bao ba bego ba le lefaseng,+ o ba ratile go fihla bofelong.
2 Ge selalelo se dutše se tšwela pele, Diabolo o be a šetše a tsentše ka pelong ya Judase Isikariote,+ morwa wa Simone gore a mo eke.+
3 Ka gona yena ka go tseba gore Tate o be a gafetše dilo tšohle diatleng tša gagwe+ le gore o be a etšwa go Modimo gomme a eya go Modimo,+
4 o ile a ema a le selalelong gomme a beela ka thoko diaparo tša gagwe tša ka ntle. Ke moka a tšea lešela a itata+ ka lona mathekeng.
5 Ka morago ga moo, a tšhela meetse ka sebjaneng a thoma go hlapiša+ barutiwa dinao le go di phumola ka lešela leo a bego a itatile ka lona.
6 Ge a fihla go Simone Petro, yena a re go yena: “Morena, na o hlapiša nna dinao?”+
7 Jesu a mo araba a re: “Seo ke se dirago ga o se kwešiše ga bjale, eupša o tla se kwešiša ka morago.”+
8 Petro a re go yena: “Ruri o ka se ntlhapiše dinao.” Jesu a mo araba a re: “Ka ntle le gore ke go hlapiše,+ ga o na kabelo le nna.”
9 Simone Petro a re go yena: “Morena, a e se be dinao feela, eupša e be le diatla le hlogo.”
10 Jesu a re go yena: “Yo a hlapilego+ ga go nyakege gore a hlapišwe mo gongwe ge e se dinao tša gagwe, eupša o hlwekile gohle. Lena le hlwekile, eupša e sego ka moka ga lena.”
11 Gobane o be a tseba motho yo a bego a tla mo eka.+ Ke ka baka leo a itšego: “Ga se lena ka moka bao le hlwekilego.”
12 Bjale, ge a ba hlapišitše dinao e bile a apere diaparo tša gagwe tša ka ntle gomme a boetše a dutše tafoleng, a re go bona: “Na le kwešiša seo ke se dirilego go lena?
13 Le mpitša ‘Morutiši,’+ le ‘Morena,’+ gomme le a rereša gobane ke yena.+
14 Ka gona ge e ba nna gaešita le ge ke le Morena le Morutiši ke le hlapišitše dinao,+ le lena le swanetše go hlapišana dinao.+
15 Gobane ke le beetše mohlala gore go etša ge ke dirile go lena, le lena le dire bjalo.+
16 Ruriruri ke re go lena: Mohlanka ga a fete mong wa gagwe, le gona yo a romilwego ga a fete yo a mo romilego.+
17 Ge e ba le tseba dilo tše, le a thaba ge e ba le di dira.+
18 Ga ke bolele ka lena ka moka; ke tseba bao ke ba kgethilego.+ Eupša ke gore go phethege Lengwalo+ leo le rego: ‘Yo a bego a fela a eja senkgwa sa ka o mphetogetše.’*+
19 Go tloga mo nakong ye go ya pele ke le botša go sešo gwa direga+ e le gore ge go direga le dumele gore ke nna yena.
20 Ruriruri ke re go lena: Yo a amogelago motho yo ke mo romilego, o amogela le nna.+ Le gona, yo a nkamogelago o amogela le yo a nthomilego.”+
21 Eitše ge a boletše dilo tše, Jesu a huduega moyeng gomme a nea bohlatse a re: “Ruriruri ke re go lena: Yo mongwe wa lena o tla nkeka.”+
22 Barutiwa ba lebelelana, ba gakanegile ge e le mabapi le gore o be a bolela a lebišitše go mang.+
23 Kgauswi le Jesu go be go dutše yo mongwe wa barutiwa ba gagwe gomme Jesu o be a mo rata.+
24 Ka gona Simone Petro a direla yena yoo seka ka hlogo a re go yena: “Re botše gore o bolela se a lebišitše go mang.”
25 Ke moka yena a ithekga ka sehuba sa Jesu a re go yena: “Morena, o bolela ka mang?”+
26 Jesu a araba a re: “Ke yoo ke tlago go mo nea lerathana la senkgwa leo ke le inago.”+ Eitše ge a inne lerathana leo, a le tšea a le nea Judase, morwa wa Simone Isikariote.
27 Ke moka ya re ge a tšere lerathana leo, Sathane a mo tsena.+ Ka gona, Jesu a re go yena: “Seo o se dirago, se dire ka go akgofa.”
28 Lega go le bjalo, ga go le o tee wa bao ba bego ba dutše tafoleng yo a bego a tseba gore ke ka baka lang a mmoditše seo.
29 Ge e le gabotse, ba bangwe ba be ba nagana gore ka ge Judase a be a swara bobolokelo bja tšhelete,+ Jesu o be a mmotša gore: “Reka dilo tšeo re di nyakago bakeng sa monyanya,” goba gore o be a swanetše go nea badiidi se sengwe.+
30 Ka gona eitše ge a tšere lerathana leo, a tšwela ka ntle gateetee. Le gona e be e le bošego.+
31 Ge a tšwetše ka ntle, Jesu a re: “Bjale Morwa wa motho o tagafaditšwe+ gomme Modimo o tagafaditšwe ka yena.
32 Le gona Modimo ka noši o tla mo tagafatša+ gomme o tla mo tagafatša gateetee.
33 Bana ba ba rategago,+ ke na le lena lebakanyana. Le tla nnyaka; gomme go etša ge ke itše go Bajuda: ‘Moo ke yago le ka se kgone go tla,’+ e bile ke botša le lena gona bjale.
34 Ke le nea taelo e mpsha ya gore le ratane; go etša ge ke le ratile,+ gore le lena le ratane.+
35 Bohle ba tla tseba ka se gore le barutiwa ba ka, ge e ba le ratana.”+
36 Simone Petro a re go yena: “Morena, o ya kae?” Jesu a araba a re: “Moo ke yago o ka se kgone go ntatela gona bjale, eupša o tla latela ka morago.”+
37 Petro a re go yena: “Morena, ke ka baka la’ng nka se kgone go go latela gona bjale? Ke tla gafa moya wa ka ka baka la gago.”+
38 Jesu a araba a re: “Na o tla gafa moya* wa gago ka baka la ka? Ruriruri ke re go wena: Mogogonope o ka se lle le gatee go fihlela o ntatotše gararo.”+
^ Phetolelo ya lentšu ka lentšu e re, “o mphagamišeditše serethe.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D43%26Chapter%3D13%26wtlocale%3DSE%26srcid=share⊂ject=Bala Beibele Inthaneteng